**Vnútorné milosti – sloboda, láska, zmysel pre Boha – 37. kapitola Knihy života Terézie Veľkej**

Sr. Dominika Alžbeta Dufferová

Bratislava, Dom Quo Vadis 25.04.2018 o 19.15 hod.

**Abstrakt**

Touto kapitolou sa začína posledná časť Teréziinej autobiografie. Nadväzuje na opis vnútorných milostí, ukončí príbeh o založení kláštora, a to na základe príkazu svojich spovedníkov. Sám Boh to od nej dokonca žiada. Začína tým, že nadviaže na videnie Krista, o ktorom referovala v 27. kapitole a opisuje veľký efekt čo v nej zanechal: afektívna sloboda, vzrast v láske, v prežívaní a vnímaní Božieho majestátu v kontraste s márnivosťou niektorých svetských veľkostí. Úžas pred velebnosťou Pána v nej vzbudí posvätný strach a zároveň hlbokú dôveru. Chronologicky sa dej odohráva medzi rokom 1562 a 1565, ale s odvolaním na niektoré udalosti z roku 1560-1561.

**Teréziino učenie: milosti, ktoré dostala po zjavení Krista**

Ťažko padne Terézii písať o efektoch, ktoré v nej zanechala Pánova milosť, ktorú udelil tak nehodnej osobe, za ktorú sa považovala. Zásadu, ktorú rozhodne odporúča dodržiavať v podobných prípadoch je, za žiadnych okolností nepovoliť a neľutovať nijakú námahu vynaložiť na to, aby sme získali čo najviac večných dobier.

Terézia sa vo svojej skromnosti pýta, čo asi Pán dáva tým, ktorí ho celým srdcom milujú, sú mu verní a v srdci pokorní, keď tak veľké dary rozdáva i hriešnikom, akým je ona. Nech sa teda všetci usilujú o to, aby čo najlepšie vyhoveli túžbam Božieho majestátu. Veru sa to oplatí, lebo už v tomto živote môžu získať neuveriteľné poklady.

Milosti a omilostenia, ktoré Boh môže udeľovať a aj udeľuje, uvádzajú dušu do väčšej alebo menšej slávy. „Pretože pri niektorých videniach sa sláva, slasť a útecha natoľko vystupňuje, že sa až zhrozím – priznáva sa svätica – z toľkého rozdielu v jase už v tomto živote.“[[1]](#footnote-1) Je taký úžasný rozdiel v slasti a dare, čo Boh udeľuje v jedinom jednom videní alebo v uchvátení, že sa duši nezdá žeby to bolo možné dosiahnuť v tomto živote a sama od seba by nedokázala ani nič väčšieho priať alebo po čomsi vznešenejšom túžiť.

Po tejto skúsenosti – hovorí – jej Pán dal vnútorne pochopiť rozdiel, aký je v nebi medzi tým, z čoho sa radujú jedni a druhí. Na základe toho by už ani máčik nepoľavila v snahe a boji o maximum už na tejto zemi. Chcela by celý život, všetky svoje sily i zdravie vsadiť na to, aby Boh bol čo najviac oslávený jej pričinením. Pre svoju vinu by nechcela prísť ani o vlas. Prijala by všetky ťažkosti a strasti sveta, len aby získala o trocha viac slávy v nebi! Lebo jej ide o to, poznať viac Boha, viac ho milovať a tešiť sa z neho. Nám o tom hovorí len preto, aby tým oslávila Boha čo najviac aj v našich dušiach.

Terézia tým nechce povedať, že by nebola už najradšej v nebi, a to hoci aj na tom poslednom mieste! Veď čo môže očakávať niekto, kto si už toľkokrát a za toľké previnenia a neresti zaslúžil miesto v  pekle ako ona? Chce len zdôrazniť a nám všetkým na srdce klásť, aby sme neváhali prinášať veľké obety za kúsok neba, lebo sa to vo veľkej miere oplatí. Čo sa týka jej samej, dobre vie, že ten, sveta, len aby „o trocha viac mohla spoznať veľkosť Boha“[[2]](#footnote-2). Chce urobiť všetko tak, aby nič nestratila svojou vinou alebo zanedbaním niečoho. Pán ju v tomto zmysle urobil veľmi citlivou, a ona sa mu nepriečila.

**Pán sa viackrát zjavuje**

Čo znamená pre Teréziu vidieť Pána? Predohru toho, čo bude požívať v nebi. „Vidieť Krista znamená zostať presiaknutá jeho nádherou“[[3]](#footnote-3), stačilo jej jedno videnie, dodnes ho má vtlačené do srdca i duše a zakaždým, keď sa jej zjavoval, obdaroval ju inými a inými milosťami, odieval ju do svojej krásy. Mala z toho nesmierny úžitok.

Jednou z výhod, ktoré získala skrz tieto milosti, bolo zbaviť sa istej chyby. Sústreďovala sa na jednu osobu, ktorá jej vychádzala v ústrety a celú ju to zaujalo. Neboli to žiadne hriešne veci, ale bola na nich upretá. „Bola to tak škodlivá vec“- priznáva, že „to priviedlo jej dušu k veľkej strate“[[4]](#footnote-4), do stratena. Viazala jej pamäť a donucovala ju stále myslieť na tú osobu – necítila sa byť slobodnou, viazalo ju to. Obrazom, ktorý Kristus do nej vtlačil, sa stala úplne slobodnou od tejto závislosti. Vlastne si to uvedomila pri rozpoznaní Jeho krásy v sebe, ako pečať jeho lásky, žiarlivej lásky, na ktorú má právo Boh.

Podobne je to s vysloveným slovom Božími ústami. S ničím sa to nedá porovnať, ničomu pripodobniť. To, čo tie sväté ústa vyslovia, dáva život, tvorí a nanovo tvorí. „Považujem za nemožné, ak Pán, pre moje hriechy nedovolí, aby sa [ten obraz] z mojej pamäti vymazal, ktokoľvek iný by ho mohol zaujať, lebo by mi stačilo len trošička si spomenúť na toho Pána, a nezostala by som slobodná“[[5]](#footnote-5) Nasleduje niekoľko príkladov, ktoré môžu byť osožné aj pre nás.

**Spovedníci a ustavičný rozhovor s Pánom**

Stalo sa, že istý Teréziin spovedník – tých má vo zvláštnej úcte, lebo sa starajú o jej dušu a vidí v nich zástupcu Boha, čím aj v skutočnosti sú – ju viedol cestou vnútornej istoty, že plní Božiu vôľu. Za tento akt viery jej Pán zvykol dávať zvláštnu milosť. Lenže spovedníci o tejto jej priľnavosti vedeli a báli sa, aby sa nejakým spôsobom nezvrhla na niečo menej príjemného Bohu a tak ju podrobovali skúškam poslušnosti. Ona ich mala rada práve kvôli tomuto. S jemným humorom poznamenáva, že si bola jasne vedomá tejto akoby hry, hoci veľmi zriedka o tom s niektorým z nich hovorila. Oni zas, zo svojej strany stále viac poznávali jej dary mali čo ďakovať Bohu za to. Hovorí, že „podozrenia o nej mali vždy len na začiatku“[[6]](#footnote-6). Pociťovala však čoraz väčšiu lásku a dôveru voči Pánovi, „ako voči tomu, ktorý s ňou viedol ustavičný vnútorný rozhovor“[[7]](#footnote-7). Pozorovala – vnútorným okom – že On je Boh a zároveň aj Človek, že sa nepohoršuje na ľudských slabostiach, chápe naše úbohé postoje, závisiace od mnohých pádov, vďaka tomu prvému, kvôli ktorému prišiel, aby ho napravil. Čoraz jasnejšie si uvedomuje, že s ním napriek všetkému môže jednať ako s priateľom, hoci je pánom. Je ale iným pánom ako sú tí naši, pozemskí. Tí kladú svoje panovanie do umelého panstva. Potrebujú mať určité hodiny s kým a kedy hovoria, pričom „viac práce ich stoja tieto okolnosti, ako samotná práca, ktorú pritom vykonávajú“[[8]](#footnote-8). Náš Pán je aký rozdielny, je skutočným Kráľom! Jemu nezáleží na tom, či je niekto rytierom alebo chudobným roľníkom. Pred ním nik nemusí mlčať, aby nevyjavil niečo čo sa nepatrí a podobne.

**Pravá autorita**

Náš Kráľ je kráľom skutočnej slávy a Kráľom všetkých kráľov. Nepotrebuje žiaden sprievod, aby druhí videli, že „ide“, alebo aby si ho vôbec všimli. Veľmi krásne sa rysuje z Teréziiných slov duch doby, ktorý vďaka omilosteniam, sa jej máločo dotkol a ak áno, tak bol zmytý a okrášlený láskou Najvyššieho, ktorý sa k nej ustavične skláňal.

Nasleduje dôverný vzdych, plný obdivu a uznania velebnosti Božej. O sile Božej majestátnosti hovoria aj iní mystici, ktorí prežívali živú Božiu prítomnosť, ale Terézia v tom vyniká. Stopa, ktorú v duši zanechá je jednou zo znakov, že tam skutočne bol On. Obdivuje Pánovu poníženosť a lásku, i to ako ju ukazuje ľudským tvorom ako ona. S ním možno o všetkom hovoriť, všetko možno prebrať a riešiť. Len čo človek stratí prvotný strach z majestátu a z toho, aby ho neurazil, môže sa totálne otvoriť a podeliť sa s ním o všetkom, ale určite nie zo strachu pred trestom, lebo ten sa nedá porovnať s bolesťou zo straty jeho samého.[[9]](#footnote-9)

**Efekty videnia Pána**

Terézia opisuje efekty pravého videnia v siedmom článku. Ide o veľký zisk. Ak je videnie od Boha, chápeme to zo stôp, ktoré zanechá v duši. Vtedy má duša svetlo. Boh avšak často chce, aby duša bola v temnote a hmle. Vtedy to svetlo nevidí.

*Sama nedokáže zapáliť oheň lásky*

Opisuje jeden svoj stav, kedy osem dní bola bez poznania toho čo dlhuje Bohu a nevidela to svetlo, ktoré spomíname, nevedela si spomenúť ani na veľké omilostenia, ktoré jej Pán už daroval. Jej duša bola otupená nie síce zlými myšlienkami, ale nevie čím a ako, čo jej znemožňovalo robiť akékoľvek dobré skutky, že sa až v duchu smiala zo seba, že bez milostí a ustavičného pôsobenia Boha v nej, je na tom horšie ako nejaká handra. Vychutnávala teda svoju nízkosť. V tomto stave, tvrdí, duša jasne vidí, že nie je bez Neho, že to nie je akoby veľké utrpenie, ktoré často skusovala, ale zbytočne by dala na oheň nejaký konár, ten horieť aj nebude. Je obrovským milosrdenstvom, keď vidí aspoň dym, pretože to znamená, že nie je totálne mŕtva. Je to Pán, ktorý sa vráti, aby zapálil oheň. Duša by sa mohla roztrhnúť fúkaním do dymu či kladením polienok do ohniska, len by sa zadusila a tlejúcu pahrebu zničila. Terézia si myslí, že je lepšie vzdať sa úplne, lebo Pán chce duši ukázať ako nič alebo veľmi málo je schopná sama urobiť.[[10]](#footnote-10) Nasleduje veľmi dôverná modlitba, v ktorej sa vyníma nepremožiteľná detinská dôvera s dojímavo oddanou láskou milujúcej nevesty.

*Dojímavá dôvera s detinskou oddanosťou*

Jedného dňa sa odvážila Pánovi sťažovať. Nestačí, hovorila mu, že ju drží v tomto biednom živote, ktorým prechádza len z lásky k nemu a kde sú samé trampoty, len aby sa z neho nemohla tešiť, ale kde musí aj jesť, aj spať a vyjednávať so všetkými a ona to všetko znáša z lásky k nemu a napriek tomu, že jej tak málo času zostáva, aby sa z neho tešila, on sa jej schováva... a pýta sa ho, ako sa to zhoduje s jeho milosrdenstvom a láskou, ktorou ju miluje. Keby sa ona mohla schovať jemu tak ako on jej, nazdáva sa, že pre lásku, ktorou ju miluje, by to nemohol zniesť. Určite by s ňou zostal vždy, a tak, aby ju videl. To čo jej on robí, nedokáže zniesť, nech si len všimne ako je jej ťažko.[[11]](#footnote-11)

*Silné pôsobenie lásky, ktorá zachádza do krajností*

Všelijaké nerozumné sťažnosti predkladá Pánovi a on všetko znáša. Nech je za to pochválený večný Kráľ. Obyčajnému, ľudskému kráľovi sa človek neodváži hocčo povedať, z akejsi bázne, to je celkom normálne, dokonca ani iným pánom, ktorí sú hlavami v určitých veciach. Terézia už nevie ako žiť v dome sv. Jozefa, kam šla, aby žila len pre Neho. Svet sa stal takým, že život by mal byť podľa nej dlhším, aby sa človek stihol naučiť rôzne veci a novoty i spôsoby výchovy a aby mohol slúžiť Bohu. Terézia sa prežehná, keď vidí, čo všetko sa deje. Nemá to považovať za výsmech, keď sa s ľuďmi jedná nedbalo a viac než si zasluhujú. Nech sa len takáto nedbalosť vytvára, ak sa to Bohu páči.[[12]](#footnote-12) Určite má na mysli predovšetkým službu Pánovi, ale v jej slovách sa odrážajú znaky doby, v ktorej žila a ktorá sa vyznačuje množstvom nových vecí, objavov a vynálezov, správ z nového sveta, kam sa vybrali aj jej rodní bratia a mnoho známych.

**Zodpovedná zaujíma miesto Boha**

Nevie ako má žiť Terézia aj preto, lebo ju postavili na čelo malej skupiny prísne žijúcich reformovaných karmelitánok a jej duša je unavená aj z toho, že musí predstavovať a zastupovať myslenie Boha a vo všetkom prinášať jeho, aby sa vyhlo mnohým nebezpečenstvám. Na druhej strane vidí, ako nedokáže skoncovať bod po bode so svetskými vecami a predovšetkým tie, ktoré si predsavzali žiť tie, ktoré majú česť žiť podľa týchto bodov. Mrzí ju to, hoci sa o to usiluje, robí v tom veľa chýb, lebo uspokojuje svetské záležitosti.

Pýta sa, či sa to v reholiach môže tolerovať. V kláštoroch má vraj vládnuť zdvorilá výchova a treba ju poznať. Tomu ale celkom nerozumie. Myslela si, že to mohol povedať nejaký svätý tým, čo chceli byť dvoranmi neba a pochopili ho opačne. Lebo dbať o svetské záležitosti u toho, čo sa usiluje uspokojiť Boha a zanechať svet, uspokojiť tých, čo v ňom sú vo veciach čo sa neustále menia, sa zdá nemožným a Terézia to nedokáže pochopiť. Túži sa to naučiť a založiť katedru, aby sa aj druhí mohli učiť a keby sa tak nestali priam vynikajúcimi, tak aspoň ilustrovanými.[[13]](#footnote-13)

Stojí za to, všimnúť si jemnosť a mimoriadnu citlivosť Terézie, ktorá bola pre svoju spoločenskú povahu veľmi obľúbenou, váženou a vyhľadávanou partnerkou rôznych rozhovorov na rôznych úrovniach. Zrejme si toho bola vedomá a napriek tomu zostáva očarená zo stretnutia s Pánom, ktorý je jej vnútorným Učiteľom a stále viac si ju viaže k sebe. Ona to v žiadnom prípade nepovažuje za otroctvo, ale za výraz najvyššej a pravej slobody.

**Kde sa to všetko skončí**

Rada by sama vedela, kde sa to všetko skončí, lebo, hoci ešte nemá päťdesiat rokov, videla toľko zmien vo svojom živote, že „nevie žiť“[[14]](#footnote-14). Tento výraz opakuje viackrát a zrejme sa vzťahuje na zladenie vnútorného veľmi bohatého mystického života s vonkajšími požiadavkami sveta, kde je neustály boj a sklon k hriechu a nedokonalostiam.

Ľutuje duchovné osoby, ktoré sú nútené zostať vo svete kvôli nejakým svätým cieľom, lebo je to obrovský kríž, ktorý nesú. Keby dokázali stať sa akoby ignorantmi a keby chceli, aby ich aj za takých pokladali, zbavili by sa mnohého utrpenia.[[15]](#footnote-15) Naozaj vzácna rada. Držať sa jej môže iba ten, čo všetku svoju dôveru vložil v Pána. Ten potom skusuje, aké ľahké je jeho bremeno a bezpečná jeho cesta.

**Namiesto veľkostí Božích o svetských nízkostiach**

Do akých hlúpostí sa to pustila, narieka Terézia, keď končí 12-tym článkom 37. kapitolu svojho životopisu. Namiesto veľkosti Boha sa pustila do opisovania svetských ničôt. Veď Pán jej už dal milosť opustiť ho a ona ho chce naozaj opustiť. Veď v ňom tak tvrdo pracujú pre nič tí, čo v ňom žijú. „Kiež by sa páčilo Bohu, aby na druhom svete, ktorý je bez zmien, sme nemuseli na to doplácať.“[[16]](#footnote-16) Pohľad upriamený na nebo a na život večný býva poznačený nevšedným záujmom a živou starostlivosťou o detaily, lebo tie tvoria kamienky mozaiky života.

Ale ako rozumieť Terézii? Zdá sa, že si protirečí, ale nie je tomu tak. Len v predchádzajúcej kapitole nariekala, že „tento dom“ – myslí na kláštor sv. Jozefa – „nepatrí mne, ale pre teba bol zariadený“ a keďže „tu niet nikoho kto by ho mohol riadiť, nech to urobí sám Tvoj Majestát“ (Kniha života 36, 19). Z týchto a podobných slov vychádza neslýchaná dôvera. Terézia nebojuje o vysoké duchovné príležitosti, ale o obyčajné pozemské veci.[[17]](#footnote-17) V nich sa jej zrkadlí tvár Milovaného, ktorého pozná a po ktorom túži, jedno kde je a čo robí, čo si druhí o nej myslia a hovoria. Sloboda, láska a zmysel pre Boha sú v nej stále priestrannejšie.

**Použitá literatúra**

AVILA, Teresa von 19874 . *Herausgegeben, eingeleitet und übersetzt von Ulrich Dobhan.* Walter-Verlag Olten und Freiburg im Bresgau, 1987. 214 s. ISBN 3-530-87890.

SANTA TERESA, 1991. *Libro de la vida.* Edición preparada por Tomás Alvaréz. (3.a  edición). 563 s. Burgos : Monte Carmelo, 1991. ISBN 84-7239-112-4.

|  |
| --- |
| **PRIDELENIE ISBN** |
| **Pridelené ISBN** | 978-80-568-0114-7 |
| **Čiarový KÓD EAN** | 9788056801147 |

**Autor**

**Doc. Dr. theol. Alžbeta Dufferová, PhD.**

**Katedra etiky a morálnej filozofie**

**Filozofická fakulta**

**Trnavská univerzita v Trnave**

**Hornopotočná 23**

**918 43 Trnava**

**alzbeta.dufferová@gmail.com**

[**www.truni.sk**](http://www.truni.sk)

1. SANTA TERESA, *Libro de la Vida,* s. 488-489. [↑](#footnote-ref-1)
2. SANTA TERESA, *Libro de la Vida,* s. 489. [↑](#footnote-ref-2)
3. SANTA TERESA, *Libro de la Vida,* s. 490. [↑](#footnote-ref-3)
4. SANTA TERESA, *Libro de la Vida,* s. 490. [↑](#footnote-ref-4)
5. SANTA TERESA, *Libro de la Vida,* s. 491 [↑](#footnote-ref-5)
6. SANTA TERESA, *Libro de la Vida,* s. 491. [↑](#footnote-ref-6)
7. SANTA TERESA, *Libro de la Vida,* s. 491. [↑](#footnote-ref-7)
8. SANTA TERESA, *Libro de la Vida,* s. 492. [↑](#footnote-ref-8)
9. Porov.: SANTA TERESA, *Libro de la Vida,* s. 492-493. [↑](#footnote-ref-9)
10. Porov.: SANTA TERESA, *Libro de la Vida,* s. 494. [↑](#footnote-ref-10)
11. Porov.: SANTA TERESA, *Libro de la Vida,* s. 494-495. [↑](#footnote-ref-11)
12. Porov.: SANTA TERESA, *Libro de la Vida,* s. 495. [↑](#footnote-ref-12)
13. Porov.: SANTA TERESA, *Libro de la Vida,* s. 496-497. [↑](#footnote-ref-13)
14. „No sé vivir“ In: SANTA TERESA, *Libro de la Vida,* s. 497. [↑](#footnote-ref-14)
15. Porov.: SANTA TERESA, *Libro de la Vida,* s. 497. [↑](#footnote-ref-15)
16. SANTA TERESA, *Libro de la Vida,* s. 497. [↑](#footnote-ref-16)
17. Porov.: AVILA, Teresa von, *Herausgegeben,* s. 110. [↑](#footnote-ref-17)